جھنڈے خان (موسیقار)

استاد جھنڈے خان  (پیدائش: 1866ء - وفات: 11 اکتوبر  1952ء)   پاکستان سے تعلق رکھنے والے بر صغیر کے نامور موسیقار تھے۔

حالات زندگی 
استاد جھنڈے خان 1866ء کو کوٹلی اوکھلاں، ریاست جموں و کشمیر، برطانوی ہندوستان میں پیدا ہوئے۔ ان کا اصل نام میاں غلام مصطفیٰ تھا۔ علم موسیقی کے حصول کے لیے انہوں نے ہندوستان کے طول و عرض میں سفر کیا اور پھر بمبئی کو اپنا ٹھکانہ بنا لیا جہاں انہوں نے موسیقی کے بھنڈی بازار گھرانے کے موسیقاروں چھجو خان، نذیر خان اور خادم حسین خان سے فیض حاصل کیا۔ موسیقی کے علم میں استعداد بہم پہنچانے کے بعد وہ مختلف تھیٹریکل کمپنیوں کے ساتھ وابستہ رہے اور ان کے لیے خوب صورت بندشیں اور دھنیں ایجاد کرتے رہے۔  بولتی فلموں کا دور آیا تو انہوں نے تیس سے زیادہ فلموں کی موسیقی ترتیب دی۔ اپنی زندگی کے آخری دور میں انہوں نے ایک فنی کرشمہ دکھایا اور وہ یہ کہ فلم چتر لیکھا کی تمام دھنیں ایک ہی راگ (بھیرویں) میں ترتیب دیں۔ سُر ایک ہی تھے لیکن ان کے زیر و بم میں ایسا تنوع رکھا تھا کہ محسوس ہی نہیں ہوتا تھا کہ سننے والا ایک ہی راگ سن رہا ہے۔ استاد جھنڈے خان نے اپنے کمالات سے فلمی موسیقی کو بام عروج پر پہنچا دیا۔ برصغیر کی فلمی موسیقی انہی کے فنی اجتہاد اور رہبری کی مرہونِ منت ہے۔ تقسیم ہند کے بعد استاد جھنڈے خان گوجرانوالہ میں رہائش پزیر ہوئے۔

وفات 
استاد جھنڈے خان 11 اکتوبر  1952ء کو گوجرانوالہ، پاکستان میں وفات پاگئے۔

حوالہ جات 

1866ء کی پیدائشیں
1952ء کی وفیات
پاکستانی کلاسکی گلوکار
پاکستانی مرد گلوکار
پاکستانی مسلم شخصیات
پاکستانی نغمہ ساز
کشمیری شخصیات
گوجرانوالہ کی شخصیات
چھوٹے پیغام خانوں کا استعمال کرنے والے مضامین